b'\n_START_ARTICLE_\nAlice i Eventyrland\n_START_SECTION_\nBaggrund\n_START_PARAGRAPH_\nI 1862 tog matematikl\xc3\xa6rer Charles Lutwidge Dodgson alias Lewis Carroll dekan Liddells tre \xc3\xa6ldste d\xc3\xb8tre med p\xc3\xa5 en lille rotur. Han fortalte et eventyr baseret p\xc3\xa5 de personer, de tre piger kendte \xe2\x80\x93 og med hovedpersonen opkaldt efter den n\xc3\xa6st\xc3\xa6ldste pige, Alice Liddell._NEWLINE_Historien var s\xc3\xa5 god, at han udgav den i bogen Alice i Eventyrland, hvori han ogs\xc3\xa5 inddrog satire baseret p\xc3\xa5 samtidens vigtige politikere etc. og h\xc3\xa6ndelser._NEWLINE_Bogens efterf\xc3\xb8lger Bag spejlet fort\xc3\xa6ller om Alices nye eventyr i eventyrlandet. Den er en pudsig historie inspireret af skaktr\xc3\xa6k. Historien indeholder en masse mystiske digte, fort\xc3\xa6llinger og g\xc3\xa5der._NEWLINE_Historien er flere gange blevet filmatiseret. Mest kendt er Walt Disneys tegnefilm "Alice i Eventyrland" fra 1951, som er en blanding af begivenheder og personer fra begge b\xc3\xb8ger. Den indeholder ogs\xc3\xa5 en del af Disneys egne p\xc3\xa5fund. Filmen blev d\xc3\xa5rligt modtaget, da den mangler veloplagtheden fra det litter\xc3\xa6re forl\xc3\xa6g._NEWLINE_Aldous Huxley fik sit manuskript kasseret, fordi det var for litter\xc3\xa6rt.\n_START_SECTION_\nHandlingen\n_START_PARAGRAPH_\nDen lille Alice keder sig p\xc3\xa5 en skovtur med sin s\xc3\xb8ster, da hun pludselig f\xc3\xa5r \xc3\xb8je p\xc3\xa5 en lille talende kanin og v\xc3\xa6lger at f\xc3\xb8lge den ned i dens hul._NEWLINE_Hun falder ned gennem hullet i lang tid og havner i et mystisk land, hvor alt kan ske._NEWLINE_Her oplever hun alle mulige og umulige ting: At vokse og krympe alt efter hvad hun indtager, at sv\xc3\xb8mme i sine egne t\xc3\xa5rer, ser et hus med kaos hvor kokkepigen kaster med potter og pander, en baby, der forvandles til en gris, en kat, der kan blive usynlig og meget mere._NEWLINE_Historien slutter med, at Hjerter Kn\xc3\xa6gt anklages for tyveri af kager \xe2\x80\x93 og Alice v\xc3\xa5gner under et tr\xc3\xa6 tilbage p\xc3\xa5 skovturen.'